#JouMenseMyMense saam met SPAR – Genade vir Grace - GROOTfm 90.5
Toe ons vir Louna laatweet dat ons kon kom kuier, was haar antwoord: "Dankie, dankie! Prys die HERE! My Gebede is verhoor ek het nie woorde nie!"
Grace se twee bene is geamputeer as gevolg van suikersiekte wat 'gangerine' veroorsaak het. Sy drink tans 'n pilletjie, en haar suiker is nou onder beheer. Sy het een week voor ons besoek ook drie van haar vingers met amputasie verloor. Sy is tans totaal afhanklik van Martin, wat haar onder andere moet badkamer toe dra. Haar beweeglikheid is uit die aard van die saak totaal beperk, en haar en Martin se grootste wens was 'n gemakliker rolstoel wat die proses van beweging vir hulle albei sou vergemaklik.
Martin en Grace bly positief deur mekaar aan te moedig, vir mekaar lief te wees, en bo alles, te bid. Te bly glo dat die Here vir hulle hierdie lewe gegee het, en toegerus het vir die pad wat hulle tans stap – met uitdagings.
Liewe Martin en Grace, ons glo dat julle Vader julle toegerus het vir hierdie pad, maar is nogtans jammer dat julle met soveel letterlike en figuurlik pyn en seer gekonfronteer is. Mag julle in die oorwinning wat ons Here reeds namens jou en my behaal het, floreer! GROOTfm 90.5 kon vir hulle 'n R1 500 SPAR-geskenkbewys bring. Met die hulp van Wheelchairs on the run, kon ons vir Grace ook 'n 'commode'-stoel skenk, wat bewegings badkamer toe sal vergemaklik. Wheelchairs on the run het ook 'n elektriese rolstoel aan GROOTfm 90.5 geskenk, wat ons vir Grace en Martin kon gee.
Buiten die trane, was daar kliphard gelag! Dit was 'n voorreg om te kon deel in Martin en Grace se vreugde toe hulle van hierdie GROOT geskenke hoor wat hulle lewe vir hulle soveel makliker gaan maak. Hulle kon nie glo dat iemand dit vir hulle doen nie. Nie geglo hulle was dit werd nie. Martin en Grace, julle is nie net dit werd nie, maar soveel meer. Dankie dat julle ons herinner het dat daar een ding is wat geen omstandigheid, situasie en iets so drasties soos 'n amputasie kan bedereig nie. Die een ding? LIEFDE! Liefde vir ons God, en liefde vir mekaar! Geniet die nuwe wiele! Veilige myle!